Document ID: /roh_data/filtered/fineweb-2-filterrobots_roh.jsonl.gz/34388

A Cuira saja vegnì investì ils davos onns bler en l’infrastructura da scol’auta, scriva la regenza grischuna. Senza alternativas adequatas na possian questas investiziuns betg simplamain vegnir dadas si. E cun chalar da nizzegiar questa infrastructura quinta il chantun era da stuair pajar indemnisaziuns.
Plinavant è era il cussegl da la Scol’auta da tecnica ed economia HTW da Cuira da l’avis, ch’in futur center da scol’auta saja da realisar a Cuira. Vitiers vegn ch’il Cussegl grond pretenda cun l’incumbensa Kappeler da realisar il center da scol’auta svelt e cun prioritad.
Sco sedias per il futur center da scol’auta a Cuira vegnan en dumonda surtut las immobiglias Pulvermühle e Neumühle. Il proxim pass è da sclerir il basegn da spazi che la Scol’auta da tecnica ed economia HTW vegn ad avair en il futur.
RR novitads 10:00